Hvis du ynder at skylle den grillstegte frankfurter ned med et godt glas vand eller mælk, er der ingen ko på isen.

Hvis du derimod synes, at menuen glider lettere ned med en kold øl eller sodavand, så har du måske et problem.

Bryggeriet Carlsbergs centrale ordre- og pakkesystem har nemlig været ramt af et så alvorligt nedbrud, at hundredvis af supermarkeder, værtshuse og restauranter må kigge langt efter de bestilte forsyninger af øl og sodavand. Det skriver Helsingør Dagblad.

Carlsbergs kommunikationschef, Jens Bekke, fortæller, at selv om det lykkedes at få systemet i gang igen tidligt fredag morgen, er skaden sket. På det tidspunkt manglede bryggeriet at håndtere cirka 2.800 ordrer.

»Vi har gjort alt, hvad vi kunne for at indhente efterslæbet, men vi må desværre konstatere, at her fredag eftermiddag må vi skuffe omkring 1.400 kunder,« siger Jens Bekke til Helsingør Dagblad.

Carlsberg distribuerer over 100 varenumre i form af adskillige mærker af flaskeøl, fadøl og sodavand.

»Det er en alvorlig situation, og det er ekstra penibelt, at den indtræffer lige op til den første weekend i sommersæsonen,« siger kommunikationschefen til avisen.